*Proiect*

**GUVERNUL REPUBLICII MOLDOVA**

**HOTĂRÂRE nr. \_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_2023**

**Chișinău**

**Cu privire la aprobarea Regulamentului resursei informaționale formate de Sistemul informațional departamental „Evidența semnalărilor și evenimentelor de ordine publică”**

În temeiul art.22 lit. c) - e) din Legea nr.467/2003 cu privire la informatizare și la resursele informaționale de stat (Monitorul Oficial al Republicii Moldova, 2004, nr. 6-12, art. 44), cu modificările ulterioare, Guvernul

HOTĂRĂȘTE:

**1.** Se aprobă Regulamentul resursei informaționale formate de Sistemul informațional departamental „Evidența semnalărilor și evenimentelor de ordine publică” (se anexează).

**2.** Controlul asupra executării prezentei hotărâri se pune în sarcina Ministerului Afacerilor Interne.

**PRIM-MINISTRU Dorin RECEAN**

**Contrasemnează:**

**Ministrul afacerilor interne Adrian EFROS**

Aprobat

prin Hotărârea Guvernului nr.\_\_\_\_\_\_\_\_

**REGULAMENTUL**

resursei informaționale formate de Sistemul informațional departamental „Evidența semnalărilor și evenimentelor de ordine publică”

**I. DISPOZIȚII GENERALE**

1. Regulamentul privind organizarea și funcționarea resursei informaționale formate de Sistemul informațional departamental „Evidența semnalărilor și evenimentelor de ordine publică” (în continuare – *Regulament*) stabilește modul de organizare și funcționare a resursei informaționale a Ministerului Afacerilor Interne, modul de asigurare informațională a activității subdiviziunilor Ministerului Afacerilor Interne, care au drept scop apărarea drepturilor și libertăților fundamentale ale persoanei prin activități de menținere, asigurare și restabilire a ordinii și securității publice, de prevenire, investigare și de descoperire a infracțiunilor și a contravențiilor, precum și reglementarea cerințelor față de protecția datelor la colectarea, acumularea, actualizarea, păstrarea, prelucrarea și transmiterea informațiilor din gestiune.

2. În sensul prezentului Regulament se definesc următoarele noțiuni:

*administrator al resursei informaționale* – subdiviziune din cadrul Serviciului Tehnologii Informaționale din subordinea Ministerului Afacerilor Interne care realizează nemijlocit atribuțiile aferente deținătorului și administratorului tehnic al Sistemului informațional departamental „Evidența semnalărilor și evenimentelor de ordine publică;

*autentificare* – verificarea identificatorului atribuit subiectului de acces, confirmarea autenticității;

*complex de mijloace software și hardware* – totalitatea programelor și mijloacelor tehnice care asigură realizarea proceselor informaționale;

*identificare –* atribuirea unui identificator subiectelor și obiectelor de acces și/sau compararea identificatorului prezentat cu lista identificatoarelor atribuite;

*integritatea informației –* certitudinea, necontradictorialitatea și actualitatea informației, protecția ei de distrugere și modificare neautorizată;

*participanți la resursa informațională* – organele de urmărire penală, de conducere și exercitare a urmăririi penale, instanțele judecătorești, organele de probațiune și organele de executare a pedepsei penale;

*restaurarea datelor* – procedurile cu privire la reconstituirea datelor cu caracter criminal în starea în care se aflau pînă la momentul pierderii sau distrugerii acestora;

*stocarea datelor* – păstrarea pe orice fel de suport a datelor cu caracter criminal;

*suporturi materiale* – suporturi magnetice, optice, laser sau alte suporturi ale informației electronice, pe care se creează, se fixează, se transmite, se recepționează, se păstrează sau se utilizează în alt mod informația electronică cu caracter criminal și care permit reproducerea și folosirea ulterioară a acesteia;

*ținerea resursei informaționale* – totalitatea măsurilor cu caracter tehnic îndreptate spre asigurarea funcționării complexului tehnic de program și administrarea resursei informaționale a sistemului informațional automatizat;

*utilizator* – persoana fizică sau juridică ale cărei atribuții de serviciu presupun acțiuni de prezentare, primire, păstrare, precum și utilizare a informației din resursa informațională.

3. Resursa informațională ținută în cadrul Sistemului informațional departamental „Evidența semnalărilor și evenimentelor de ordine publică” *(în continuare – SID Semnalări)*, ca resursă informațională specializată, este destinată să asigure suportul informațional al activității organelor de drept din subordinea Ministerului Afacerilor Interne, în procesul menținerii, asigurării și restabilirii ordinii și securității publice, de prevenire, investigare și de descoperire a infracțiunilor și a contravențiilor, precum și formarea unui echivalent digital al dosarului pe suport de hârtie despre sesizarea cu privire la comiterea unei infracțiuni sau contravenții, actele procesuale întocmite în contextul examinării până la formularea propunerii de a nu porni urmărirea penală ori adoptarea ordonanței de intentare a cauzei penale sau pornirea procesului contravențional cu referire la gestiunea unui eveniment din sfera de competență a Ministerului Afacerilor Interne.

4. SID Semnalări creează un spațiu informațional unitar departamental ale cărui date se consideră corecte și veridice până la proba contrarie.

**II. SCOPUL ȘI CATEGORIILE DE DATE PRELUCRATE**

5. SID Semnalări, fiind integrată cu alte sisteme informaționale, asigură un mediu informațional securizat, exhaustiv și transparent.

6. În SID Semnalări datele cu caracter personal sunt utilizate doar în scopul în care este notificat, fără a se urmări obținerea unor informații în interes personal.

7. SID Semnalări se ține în limba română.

8. Evidența obiectelor informaționale se asigură conform prevederilor Conceptului Sistemului informațional departamental „Evidența semnalărilor și evenimentelor de ordine publică”, aprobat prin Hotărârea Guvernului nr.34/2023, instrucțiunilor elaborate de posesorul SID Semnalări și aprobate în comun cu registratorii implicați. În cazul depistării unor erori sau inexactități în documentele sau datele primite, administratorul SID Semnalări este obligat să informeze despre aceasta furnizorul datelor SID Semnalări și destinatarii cărora le-au fost transmise date eronate.

9. Dacă furnizorul datelor SID Semnalări se adresează cu un demers argumentat privind rectificarea datelor eronate sau inexacte, registratorul datelor din cadrul resursei informaționale în cauză, execută corectările necesare și va informa despre aceasta furnizorul datelor care a înaintat demersul.

10. Datele se păstrează în SID Semnalări în ordine cronologică, ceea ce asigură posibilitatea obținerii datelor pentru o etapă determinată de timp.

11. Înlăturarea din evidență a datelor incorecte și neveridice din SID Semnalări, se efectuează de către registratorul care gestionează datele respective în baza documentelor confirmative, cu respectarea strictă a cerințelor privind protecția datelor cu caracter personal. Radierea datelor se operează prin inserarea unei note speciale și nu reprezintă excluderea fizică a datelor din SID Semnalări.

12. Păstrarea SID Semnalări este asigurată de deținător până la adoptarea deciziei despre lichidarea acestuia. În cazul lichidării resursei informaționale respective, datele și documentele conținute în acesta se transmit în arhivă conform legislației.

13. Datele din SID Semnalări sunt din categoria specială a datelor cu caracter personal. Asigurarea securității, confidențialității și integrității datelor prelucrate în cadrul resursei informaționale respective se efectuează cu respectarea strictă a cerințelor față de asigurarea securității datelor cu caracter personal la prelucrarea acestora în cadrul sistemelor informaționale, aprobate prin hotărâre de Guvern.

14. De la data încetării utilizării datelor din SID Semnalări, până la atribuirea statutului de document de arhivă, acestea se păstrează pe o perioadă nu mai mare de 2 ani, în scopul apărării naționale, securității statului, menținerii ordinii publice, protecției drepturilor și libertăților omului.

15. Pentru asigurarea funcționării eficiente și neîntrerupte a SID Semnalări, schimbul informațional de date între participanții la resursa informațională dată este asigurat în regim nonstop.

16. Schimbul informațional în cadrul SID Semnalări se efectuează numai cu utilizarea complexului de mijloace software și hardware specializat, prin intermediul Sistemului de telecomunicații electronice al autorităților administrației publice.

**III. SUBIECȚII RAPORTURILOR JURIDICE ÎN DOMENIUL CREĂRII, ADMINISTRĂRII, MENTENANȚEI, DEZVOLTĂRII ȘI UTILIZĂRII SID SEMNALĂRI ȘI ATRIBUȚIILE ACESTORA**

17. Subiecții raporturilor juridice din domeniul creării, administrării, mentenanței, dezvoltării și utilizării conținutului SID Semnalări sunt:

1) proprietarul;

2) posesorul;

3) deținătorul;

4) administratorul tehnic;

5) registratorul;

6) furnizorul;

7) destinatarul.

18. Proprietarul SID Semnalări este statul.

19. Posesorul SID Semnalări este Ministerul Afacerilor Interne care asigură condițiile juridice, financiare și organizatorice pentru crearea, administrarea, mentenanța și dezvoltarea resursei informaționale respective.

20. Deținătorul și administratorul tehnic al SID Semnalări este Serviciul Tehnologii Informaționale din subordinea Ministerului Afacerilor Interne, care este entitatea care asigură crearea, administrarea, mentenanța și dezvoltarea SID Semnalări, precum și care exercită atribuțiile în conformitate cu cadrul normativ în materie de administrare tehnică și menținere a resursei informaționale respective.

21. Registratorul SID Semnalări este angajatul desemnat în cadrul entității pentru înregistrare și evidență statistică, operatorii unităților operaționale de coordonare, precum sunt cei ai liniilor directe din cadrul autorităților administrative și instituțiilor din subordinea Ministerului Afacerilor Interne, care înregistrează apelurile telefonice primite, mesajele primite prin fax, SMS, MMS, mesajele de pe portalul web, mesajele comunicate prin intermediul sistemelor de supraveghere video, al sistemelor de alarmă, de avertizare, adresările și petițiile cetățenilor și organizațiilor, precum utilizatorii SID Semnalări din cadrul autorităților administrative și instituțiilor din subordinea Ministerului Afacerilor Interne, care, conform competențelor, examinează adresările cetățenilor, înregistrează informațiile cu privire la evoluțiile situațiilor de urgență și ordine publică, precum și rezultatele reacționării și intervenției, responsabili de înregistrarea și actualizarea datelor cu privire la:

1) recepționarea/înregistrarea informațiilor;

2) înregistrarea dosarelor;

3) recepționarea documentelor din sistemele informaționale externe;

4) înregistrarea cererilor;

5) completarea chestionarelor;

6) distribuirea dosarelor;

7) înregistrarea solicitărilor de informații adiționale;

8) înregistrarea rapoartelor aferente dosarelor;

9) emiterea certificatelor;

10) emiterea documentelor de ieșire;

11) examinarea contestațiilor;

12) examinarea repetată a dosarului în mod de control;

13) examinarea dosarului ca urmare a divergențelor;

14) înregistrarea deciziilor.

22. Furnizorii de date ai SID Semnalări sunt:

1) autoritățile administrative și instituțiile din subordinea Ministerului Afacerilor Interne;

2) autoritățile administrației publice centrale și locale:

a) Ministerul Sănătății, inclusiv Agenția Națională pentru Sănătate Publică și prestatorii de servicii de asistență medicală primară/prestatorii de servicii de asistență medicală spitalicească – în vederea acordării accesului la datele cu privire la:

i) recepționarea datelor trimitere/datelor de modificare trimitere;

ii) incapacitatea temporară de muncă;

iii) examenele clinice;

iv) diagnostice;

v) documente;

vi) fișiere.

b) Agenția Servicii Publice – în vederea acordării accesului la datele cu privire la persoanele fizice, unitățile de drept și vehicule din resursele informaționale deținute;

c) Casa Națională de Asigurări Sociale – în vederea acordării accesului la datele cu privire la beneficiarii de prestații sociale din Sistemul informațional al Casei Naționale de Asigurări Sociale.

23. Destinatari ai datelor din SID Semnalări sunt beneficiarii de servicii, persoanele fizice, autoritățile/instituțiile publice și persoanele juridice de drept privat, mandatate cu dreptul de a primi datele respective, conform legislației privind accesul la informație și celei în domeniul schimbului de date și interoperabilității, cu drept de acces deplin sau partajat, public sau intern în SID Semnalări.

24. Destinatarul datelor poate raporta posesorului problemele ce țin de accesarea informației conținute în SID Semnalări.

**IV. REGIMUL JURIDIC DE UTILIZARE**

**A DATELOR SID** **SEMNALĂRI**

25. Utilizatorii beneficiază de drepturi de acces la informația din SID Semnalări conform atribuțiilor și funcțiilor deținute. Nivelul de acces la informație pentru fiecare participant corespunde funcției de serviciu și profilului de acces. Gestionarea resurselor informaționale ale SID Semnalări se accesează în conformitate cu Legea nr. 148/2023 privind accesul la informațiile de interes public și în limitele stabilite de aceasta, Legea nr. 216/2003 cu privire la Sistemul informațional integrat automatizat de evidență a infracțiunilor, a cauzelor penale și a persoanelor care au săvârșit infracțiuni și cu Legea nr. 133/2011 privind protecția datelor cu caracter personal, precum și în conformitate cu alte acte normative.

26. Dreptul de acces la resursele informaționale ale SID Semnalări este segmentat pe unități de conținut, atribuind prerogative partajate, și anume: vizualizare, adăugare, redactare și ștergere.

27. Drepturile și obligațiile posesorului SID Semnalări:

1) posesorul are dreptul:

a) să dezvolte, în funcție de competența sa, cadrul normativ cu privire la SID Semnalări;

b) să propună și să pună în aplicare soluții pentru perfecționarea și eficientizarea procesului de funcționare a SID Semnalări;

2) posesorul este obligat:

a) să supravegheze respectarea cerințelor de securitate a informației de către utilizatorii sistemului respectiv, să fixeze cazurile și tentativele de încălcare a acestora;

b) să asigure atribuirea rolurilor și drepturilor de acces la interfață și date;

c) să efectueze monitorizarea și supravegherea accesărilor informației;

d) să identifice încălcările comise și să întocmească un raport privind datele accesate;

e) să asigure funcționarea și ținerea SID Semnalări în conformitate cu cadrul normativ;

f) să asigure funcționarea neîntreruptă a SID Semnalări;

g) să acorde suportul necesar utilizatorilor care au acces la SID Semnalări privind folosirea complexului de mijloace software aferente acestuia;

h) să stabilească condițiile tehnice de funcționare a SID Semnalări;

i) să efectueze măsurile organizatorico-tehnice necesare asigurării protecției și confidențialității informației stocate în SID Semnalări, inclusiv împotriva distrugerii, modificării, blocării, copierii, răspândirii, precum și împotriva altor acțiuni ilicite, măsuri menite să asigure un nivel de securitate adecvat în ceea ce privește riscurile prezentate de prelucrare și caracterul datelor prelucrate;

j) să asigure implementarea măsurilor organizatorice și tehnice necesare pentru asigurarea regimului de confidențialitate și securitate a datelor cu caracter personal în conformitate cu legislația în materie de protecție a datelor cu caracter personal;

k) să asigure accesul securizat la informația conținută în SID Semnalări, respectarea condițiilor de securitate și a regulilor de exploatare a acestuia;

l) să suspende sau să revoce dreptul de acces la SID Semnalări pentru utilizatorii care nu respectă condițiile de securitate și regulile de exploatare a acestuia, precum și regulile, standardele și normele general acceptate în domeniul securității informaționale;

m) să utilizeze informația obținută din baza de date a SID Semnalări doar în scopurile stabilite de legislație.

28. Deținătorul și administratorul tehnic își exercită atribuțiile în conformitate cu cadrul normativ în materie de administrare tehnică și menținere a sistemului:

1) monitorizează și asigură funcționarea SID Semnalări;

2) execută modificările/rectificările solicitate/menționate în cererile primite referitor la erorile de sistem ale SID Semnalări, erorile cauzate de factorul uman în SID Semnalări, incidentele de infrastructură care afectează funcționarea normală a acestuia;

3) asigură autorizarea accesului, precum și suspendarea și revocarea drepturilor de acces în SID Semnalări;

4) elaborează și aprobă Planul de continuitate al acestor sisteme informaționale și instituie activități de control menite să diminueze riscurile privind integritatea datelor din SID Semnalări;

5) elaborează și aprobă autorizarea accesului, precum și suspendarea și revocarea drepturilor de acces și întocmește lista nominală a angajaților acestuia, cu drepturi în sistem și datele de contact;

6) alte atribuții necesare asigurării bunei funcționări a SID Semnalări.

29. Drepturile și obligațiile deținătorului și administratorul tehnic:

1) Deținătorul și administratorul tehnic are dreptul:

a) să elaboreze și să dezvolte în baza competențelor sale, cadrul normativ cu privire la SID Semnalări;

b) să propună soluții de perfecționare și eficientizare al procesului de funcționare a SID Semnalări, precum și să le pună în aplicare;

c) să supravegheze respectarea cerințelor de creare a metadatelor de către registratorii SID Semnalări;

d) să realizeze competențele privind dezvoltarea, menținerea și funcționarea SID Semnalări.

2) Deținătorul și administratorul tehnic este obligat:

a) să asigure condițiile organizatorice și financiare pentru crearea și funcționarea SID Semnalări;

b) să asigure dezvoltarea continuă a SID Semnalări, prin adăugarea noilor componente ce pot fi utilizate de către participanți;

c) să autorizeze, suspende și revoce dreptul de acces pe SID Semnalări în condițiile prezentului Regulament;

d) să stabilească măsurile tehnice și organizatorice de protecție și securitate a SID Semnalări;

e) să organizeze seminare și instruiri de utilizare a SID Semnalări pentru Registratori;

f) să asigure securitatea și protecția datelor din SID Semnalări;

g) să asigure păstrarea metadatelor din SID Semnalări și imposibilitatea modificării neautorizate a acestora;

h) să asigure acordarea suportului metodologic și practic registratorilor în procesul de crearea sau actualizare a metadatelor din SID Semnalări;

i) să asigure elaborarea și menținerea ghidului utilizatorilor SID Semnalări;

j) să monitorizeze și supravegheze accesările din SID Semnalări;

k) să exercită alte atribuții necesare asigurării bunei funcționări a SID Semnalări.

30. Drepturile și obligațiile registratorului:

1) registratorul are dreptul:

a) să vizualizeze și să editeze informațiile din SID Semnalări conform rolului atribuit;

b) să acceseze spațiul informațional al SID Semnalări în limitele rolului atribuit;

c) să acceseze informațiile care se conțin în SID Semnalări și care au fost prezentate de către acesta;

d) să înainteze posesorului propuneri privind modificarea actelor normative care reglementează funcționarea SID Semnalări;

e) să solicite și să primească de la posesor, deținător și administratorul tehnic susținere metodologică și practică privind funcționarea SID Semnalări;

f) să solicite și să primească de la posesor informații referitoare la nivelul agreat al serviciilor conform indicatorilor stabiliți în anexele tehnice;

g) să înainteze posesorului, deținătorului și administratorului tehnic propuneri privind îmbunătățirea și sporirea eficacității funcționării SID Semnalări;

2) registratorul este obligat:

a) să asigure corectitudinea, autenticitatea și veridicitatea datelor introduse în SID Semnalări;

b) să asigure actualizarea datelor introduse în SID Semnalări;

c) să întreprindă măsuri pentru evitarea accesului neautorizat al persoanelor terțe;

d) să utilizeze funcționalitățile SID Semnalări în exclusivitate conform destinației acestora și în strictă conformitate cu legislația;

e) să utilizeze informația obținută din SID Semnalări doar în scopurile stabilite de legislație.

31. Drepturile și obligațiile destinatarului:

1) destinatarul are dreptul:

a) să participe la implementarea și dezvoltarea SID Semnalări;

b) să înainteze posesorului SID Semnalări propuneri privind modificarea actelor normative care reglementează funcționarea SID Semnalări;

c) să solicite și să primească de la posesorul, deținătorul și administratorul tehnic SID Semnalări ajutor metodologic și practic privind funcționarea acestuia;

d) să solicite și să primească de la posesor informații referitoare la nivelul agreat al serviciilor conform indicatorilor stabiliți în anexele tehnice;

e) să solicite și să primească de la posesor accesul la datele/informațiile din SID Semnalări în conformitate cu scopul prelucrării și rolul atribuit;

f) să vizualizeze datele/informațiile/documentele din SID Semnalări în conformitate cu drepturile de acces stabilite, pornind de la atribuțiile și funcțiile deținute, fără dreptul de a modifica aceste date/informații/documente;

g) să prezinte posesorului SID Semnalări propuneri privind perfecționarea și eficientizarea funcționării acestuia;

2) în funcție de rolurile atribuite, destinatarul este obligat:

a) să asigure corectitudinea, autenticitatea și confidențialitatea datelor/ informațiilor/ documentelor prezentate;

b) să asigure actualizarea datelor/informațiilor/documentelor prezentate;

c) să asigure accesarea și utilizarea datelor/informațiilor/documentelor din SID Semnalări în conformitate cu rolurile atribuite și scopul legitim de utilizare a acestora;

d) să efectueze acțiunile de asigurare a securității informației, să documenteze cazurile și tentativele de încălcare a acesteia, precum și să întreprindă măsurile ce se impun pentru prevenirea și lichidarea consecințelor;

e) să asigure accesul securizat la informația conținută în SID Semnalări, respectarea condițiilor de securitate și a regulilor de exploatare a acestuia;

f) să ia măsurile organizatorice și tehnice necesare pentru asigurarea regimului de confidențialitate și securitate a datelor cu caracter personal, în conformitate cu instrucțiunile posesorului SID Semnalări;

g) să utilizeze informația obținută din baza de date a SID Semnalări doar în scopurile stabilite de legislație;

h) să aducă la cunoștința posesorului SID Semnalări, în termen de o zi, orice situație (incidente aflate în afara ariei de competență a participantului) care ar putea influența în mod negativ exercitarea funcțiilor participantului.

32. Furnizorul datelor SID Semnalări este obligat să asigure caracterul obligatoriu al furnizării datelor, corectitudinea și autenticitatea datelor prezentate pentru a fi introduse în SID Semnalări și actualizarea acestora.

33. Furnizorul datelor este în drept să solicite confirmarea utilizării datelor furnizate numai în scopuri legale, să solicite garantarea confidențialității datelor furnizate.

34. Accesul la datele din SID Semnalări se realizează prin acordarea accesului utilizatorilor interni.

35. Actele se eliberează de către registratori. Se interzice utilizarea și dezvăluirea datelor cu caracter personal extrase din SID Semnalări în scopuri contrare legii.

36. Exploatarea SID Semnalări fără autorizare nominală este interzisă și urmează a fi considerată ca acces neautorizat la un sistem informațional public.

37. Dreptul de acces la SID Semnalări nu este unul permanent, acesta poate fi suspendat sau revocat. Introducerea și/sau modificarea datelor în SID Semnalări de pe un nume sau profil de utilizator străin este interzisă, urmând a fi considerată ca acces neautorizat. Utilizatorii urmează să se asigure de faptul că, profilul de utilizator, precum și semnătura electronică sunt confidențiale.

38. Revocarea/suspendarea dreptului de acces la SID Semnalări se efectuează la cererea/demersul registratorului către deținător, în una dintre următoarele situații:

1) la încetarea/suspendarea raporturilor de serviciu/de muncă ale utilizatorului;

2) la intervenirea modificărilor raporturilor de serviciu/de muncă, când noile atribuții nu impun accesul la datele din SID Semnalări;

3) la constatarea de către posesor a încălcării securității informaționale;

4) în alte cazuri, în limitele legislației.

39. Lucrările profilactice planificate în complexul de mijloace software și hardware se efectuează după notificarea, în scris sau prin e-mail, a registratorilor de către deținător, în baza planului coordonat cu administratorul tehnic, cu cel puțin două zile lucrătoare înainte de începerea lucrărilor, cu indicarea termenului de finalizare a acestora, după caz, dacă aceasta este posibil. Lucrările profilactice neplanificate se efectuează la solicitarea utilizatorilor și coordonarea prealabilă cu posesorul în situația nefuncționării sau funcționării necorespunzătoare a complexului de mijloace software și hardware.

**V. INTEROPERABILITATEA CU ALTE SISTEME**

**INFORMAȚIONALE**

40. Pentru asigurarea actualizării operative și automate a conținutului informațional al SID Semnalări cu informație veridică, poate fi efectuată interacțiunea și sincronizarea datelor cu alte sisteme informaționale, importându-se automat sau exportându-se date spre verificare și/sau completare a conținutului informațional al SID Semnalări.

41. Pentru preluarea de date relevante în conținutul informațional, SID Semnalări interacționează, prin intermediul platformei de interoperabilitate (MConnect), cu următoarele sisteme și resurse informaționale de stat:

1) Sistemul informațional automatizat „Registrul de stat al populației”;

2) Sistemul informațional automatizat „Registrul de stat al unităților de drept”;

3) Sistemul informațional automatizat „Registrul de stat al transporturilor”;

4) Sistemul informațional automatizat „Registrul de stat al conducătorilor de vehicule”;

5) Sistemul informațional automatizat „Registrul informației criminalistice și criminologice”;

6) Sistemul informațional automatizat de evidență a contravențiilor, a cauzelor contravenționale și a persoanelor care au săvârșit contravenții;

7) Sistemul informațional automatizat al Serviciului național unic pentru apelurile de urgență 112;

8) Sistemul informațional automatizat „Registrul accidentelor rutiere”;

9) Sistemul automatizat de supraveghere a circulației rutiere „Controlul traficului”;

10) Sistemul informațional automatizat „Registrul de stat al unităților administrativ-teritoriale și al străzilor din localitățile de pe teritoriul Republicii Moldova”;

11) Sistemul informațional al Casei Naționale de Asigurări Sociale.

42. SID Semnalări utilizează următoarele sisteme informaționale partajate:

1) serviciul electronic guvernamental de autentificare și control al accesului (MPass) – pentru autentificarea și controlul accesului în cadrul sistemului;

2) serviciul electronic guvernamental integrat de semnătură electronică (MSign) – pentru semnarea documentelor electronice;

3) serviciul electronic guvernamental de jurnalizare (MLog) – pentru asigurarea evidenței operațiunilor (evenimentelor) produse în cadrul SID Semnalări;

4) serviciul guvernamental de notificare electronică (MNotify) – pentru notificarea registratorilor.

**VI. ASIGURAREA PROTECȚIEI ȘI SECURITĂȚII**

**INFORMAȚIEI SID SEMNALĂRI**

43. Datele din SID Semnalări fac parte din categoria datelor care necesită a fi protejate. Asigurarea securității, confidențialității și a integrității datelor prelucrate în cadrul SID Semnalări se efectuează de către subiecții cu drepturi de acces la sistem și cu respectarea strictă a cerințelor față de asigurarea securității datelor cu caracter personal la prelucrarea acestora.

44. Măsurile de protecție și securitate a datelor din SID Semnalări reprezintă totalitatea acțiunilor juridice, organizatorice, economice și tehnologice orientate spre prevenirea pericolelor asociate resurselor și infrastructurii informaționale.

45. Obiecte ale asigurării protecției și securității datelor din SID Semnalări se consideră tot complexul de mijloace software și hardware care asigură realizarea proceselor informaționale, și anume:

1) baza de date, sistemele informaționale, sistemele operaționale, sistemele de gestiune a bazelor de date, sistemele de evidență și alte aplicații care asigură funcționarea SID Semnalări;

2) sistemele de comunicații electronice, rețelele, serverele, calculatoarele și alte mijloace tehnice de prelucrare a datelor.

46. Securitatea informațională a SID Semnalări se efectuează prin aplicarea metodelor și efectuarea acțiunilor descrise în Planul de continuitate al acestuia și, după caz, a procedurilor operaționale.

47. Posesorul/deținătorul SID Semnalări va asigura măsurile organizatorice și tehnice necesare pentru protecția datelor cu caracter personal împotriva distrugerii, modificării, blocării, copierii, răspândirii, precum și împotriva altor acțiuni ilicite, măsuri menite să asigure un nivel de securitate adecvat în ceea ce privește riscurile prezentate de prelucrare și caracterul datelor prelucrate. În cazul incidentelor de securitate, posesorul/deținătorul SID Semnalări va întreprinde măsurile necesare pentru depistarea sursei de producere a incidentului, va efectua analiza acestuia și va înlătura cauzele incidentului de securitate cu informarea Centrului Național pentru Protecția Datelor cu Caracter Personal al Republicii Moldova.

48. Protecția datelor din SID Semnalări se efectuează prin următoarele metode:

1) prevenirea acțiunilor intenționate și/sau neintenționate ale utilizatorilor care pot duce la distrugerea sau denaturarea datelor;

2) utilizarea obligatorie a produselor de program licențiate și aprobate. Orice solicitare de instalare a unui produs de program trebuie coordonată cu administratorul tehnic;

3) monitorizarea procesului de exploatare al SID Semnalări prin intermediul mecanismului de jurnalizare efectuat de deținătorul tehnic al acestuia.

49. Subiecții, la utilizarea și exploatarea SID Semnalări, asigură implementarea normelor de securitate, aceasta urmând să conțină acte ce confirmă:

1) identitatea persoanei responsabile de implementarea normelor de securitate și împuternicirile acesteia;

2) implementarea principalelor măsuri tehnico-organizatorice necesare asigurării funcționării SID Semnalări;

3) implementarea procedurilor interne ce exclud cazurile de modificare nesancționată a mijloacelor software și/sau a informației din SID Semnalări;

4) informarea utilizatorilor interni și instruirea acestora cu privire la modalitățile și mecanismele de asigurare a securității informaționale;

5) procedurile de control intern al subiectului SID Semnalări privind respectarea condițiilor de securitate informațională.

50. Schimbul informațional se efectuează cu utilizarea mijloacelor software și hardware, doar prin canale securizate, asigurând integritatea și securitatea datelor.

51. Utilizatorii interni desemnează o persoană subordonată nemijlocit conducătorului instituției, responsabilă de implementarea și monitorizarea respectării normelor de securitate informațională.

52. Normele de securitate informațională se aduc la cunoștința fiecărui utilizator intern și se semnează de acesta. Fiecare utilizator intern este obligat să cunoască normele securității informaționale, procedurile pe care trebuie să le respecte în strictă concordanță cu politica de securitate.

53. Utilizatorii interni asigură instruirea angajaților privind metodele și procedeele de contracarare a pericolelor informaționale.

**VII. ASIGURAREA CONTROLULUI INTERN**

**ȘI EXTERN AL SID SEMNALĂRI**

54. Ținerea SID Semnalări este supusă controlului intern și extern. Controlul intern privind organizarea și funcționarea SID Semnalări se efectuează de către posesor. Controlul extern asupra respectării cerințelor privind crearea, ținerea, exploatarea și reorganizarea SID Semnalări se efectuează de către instituțiile abilitate și certificate în domeniul auditului.

55. SID Semnalări se înregistrează în Registrul resurselor și sistemelor informaționale de stat.

56. Responsabilitatea pentru organizarea funcționării SID Semnalări aparține posesorului/deținătorului acestuia.

57. Anual, până la data de 31 ianuarie, posesorul prezintă Centrului Național pentru Protecția Datelor cu Caracter Personal un raport generalizat despre incidentele de securitate din cadrul SID Semnalări, în conformitate cu pct. 90 din Cerințele față de asigurarea securității datelor cu caracter personal la prelucrarea acestora în cadrul sistemelor informaționale de date cu caracter personal, aprobate prin Hotărârea Guvernului nr. 1123/2010.

58. Controlul legalității operațiunilor de prelucrare a datelor cu caracter personal desfășurate în SID Semnalări se efectuează de către Centrul Național pentru Protecția Datelor cu Caracter Personal.

59. Pentru asigurarea funcționalității eficiente și neîntrerupte a SID Semnalări, schimbul informațional de date SID Semnalări este asigurat în regim nonstop.

60. Funcționarea SID Semnalări se suspendă de către administratorul tehnic, la inițiativa proprie sau la demersul persoanei responsabile din cadrul unității centrale de specialitate sau din cadrul Ministerului Afacerilor Interne, care asigură funcționalitatea sistemului informațional și a resurselor informaționale la nivel central și/sau local, după coordonarea prealabilă cu posesorul, în caz de apariție a uneia dintre următoarele situații:

1) în timpul efectuării lucrărilor profilactice ale complexului de mijloace software și hardware al SID Semnalări;

2) la apariția impedimentului justificator;

3) la încălcarea cerințelor sistemului securității informației, dacă aceasta prezintă pericol pentru funcționarea SID Semnalări;

4) în cazul apariției dificultăților tehnice în funcționarea complexului de mijloace software și hardware ale SID Semnalări;

5) la cererea scrisă a posesorului.

61. În cazul apariției circumstanțelor excepționale și a dificultăților tehnice în funcționarea complexului de mijloace software și hardware al SID Semnalări din vina terțelor persoane, poate fi sistată funcționarea SID Semnalări, cu informarea subiecților SID Semnalări prin mijloacele tehnice disponibile.